ପୁଣି ଭାରତକୁ ଫେରିଛି ଲକଡାଉନ। କରୋନା ସଂକ୍ରମଣକୁ ଆଖି ଆଗରେ ରଖି ମହାରାଷ୍ଟ୍ରରେ ପୁଣି ଲକଡାଉନ୍ ଲାଗୁ କରିଛି ପ୍ରଶାସନ । ରାଜ୍ୟର ଅମରାବତୀ ଜିଲ୍ଲାରେ ଲକଡାଉନ୍ ଲାଗୁ କରାଯାଇଛି । ଅମରାବତୀରେ ଶନିବାର ରାତି ୮ଟାରୁ ସୋମବାର ସକାଳ ୭ଟା ପର୍ଯ୍ୟନ୍ତ ଲକଡାଉନ୍ ଲାଗୁ ହେବ । ଆଜି ଜିଲ୍ଲାପାଳ ଶେଲେଶ ନଭଲ୍ ଏହି ଘୋଷଣା କରିଛନ୍ତି।
ସେହିପରି ୨୧ ତାରିଖ ରବିବାର ଦିନ ସମସ୍ତ ଅଫିସ, ଦୋକାନ ବଜାର ଓ ମାର୍କେଟ ବନ୍ଦ ରହିବ। କେବଳ ଜରୁରୀ ସେବାରେ ନିୟୋଜିତ ଲୋକଙ୍କୁ ଯିବା ଆସିବାକୁ ଅନୁମତି ମିଳିବ ବୋଲି ଜିଲ୍ଲା ମାଜିଷ୍ଟ୍ରେଟ ସୂଚନା ଦେଇଛନ୍ତି। ସେ କହିଛନ୍ତି, କରୋନା ସଂକ୍ରମିତଙ୍କ ସଂଖ୍ୟା ବୃଦ୍ଧି ପାଉଥିବାରୁ ଏଭଳି ପଦକ୍ଷେପ ନିଆଯାଇଛି।
ସେହିପରି ଯବତମାଲ ଜିଲ୍ଲାରେ ଫେବୃଆରୀ ୨୮ ତାରିଖ ଯାଏଁ ଜନଗହଳି ରୋକିବାକୁ କଟକଣା ଜାରି କରାଯାଇଛି। ଏହି ସମୟରେ ସ୍କୁଲ, କଲେଜ ବନ୍ଦ ରହିବ ବୋଲି ଘୋଷଣା କରାଯାଇଛି । ତା' ସହ ଅଧା ଲୋକଙ୍କୁ ନେଇ ବିବାହ ହେବ ଏବଂ ରେସ୍ତୋରାଁ ଖୋଲିବ । ଗୋଟିଏ ସ୍ଥାନରେ ୫ ଜଣରୁ ଅଧିକ ଲୋକଙ୍କୁ ଏକାଠି ହେବାକୁ ବାରଣ କରାଯାଇଛି । ତେବେ ଏହି କଟକଣା ଲକଡାଉନ୍ ନୁହେଁ ବୋଲି ଯବତମାଲ ଜିଲ୍ଲାପାଳ ଏମ.ଡି. ସିଂ କହିଛନ୍ତି।
କିଛି ଦିନ ତଳେ ମହାରାଷ୍ଟ୍ର ସରକାର କହିଥିଲେ ଯେ ଜିଲ୍ଲାପାଳମାନେ କରୋନା ସଂକ୍ରମଣକୁ ଦୃଷ୍ଟିରେ ରଖି ସେମାନଙ୍କ ଅଞ୍ଚଳରେ ଲକଡାଉନ ଲାଗୁ କରିପାରିବେ। ଏହି ଘୋଷଣା ପରେ ହିଁ ଅମରାବତୀରେ ଲକଡାଉନ ଓ ଯବତମାଲରେ କଟକଣା ଲାଗୁ କରାଯାଇଛି।
